Elisabeth Arnold (RV), 2001-05-10:
Heller ikke Det Radikale Venstre kan tilslutte sig det her forslag til folketingsbeslutning.
Vi har meget sympati for det, for det er jo en medmenneskelig tanke, at man meget gerne vil tage hensyn til folks ønsker om placering, når de nu rent faktisk bliver tvunget til at bo nogle bestemte steder i landet.
Det er et smukt og nydeligt formål, men det holder altså ikke i praksis.
Formålet med integrationslovens fordeling i kommunerne er jo netop at sørge for, at bestemte kommuner ikke ustandselig skal belastes med nye flygtninge i et meget stort omfang, mens andre kommuner slet ingen flygtninge får.
Vi er godt klar over, at mange udlændinge kommer til landet som familiesammenførte og derfor selvfølgelig bor sammen med de familier, de skal familiesammenføres med, i de større byer, men nyankomne flygtninge er nogle, der kommer uden forudsætninger, som ikke har speciel tilknytning til herboende danske udenlandske statsborgere, og som derfor kan placeres, hvor de danske myndigheder måtte finde det for godt.
Den fordeling har SF oprindelig været fuldstændig imod, og det forstår jeg egentlig ikke, for det, der affødte beslutningen om at lave kvotefordeling af flygtningene, som var blevet anerkendt efter deres gang igennem asylsystemet, var netop en kommune, som også i disse dage glimrer ved en usædvanlig adfærd over for flygtninge.
Gentofte Kommune bekendtgjorde allerede for flere år siden, det har vel været i 1996-97, at de overhovedet ikke ønskede at modtage flygtninge, for de havde ikke nogen boliger, der egnede sig til flygtninge, underforstået, at de havde ingen boliger, der var dårlige nok til flygtninge.
Det var i den grad provokerende, at mange af os sagde, at det ikke kan nytte noget, at kommuner kan unddrage sig ansvaret i sådan en grad, at de simpelt hen overhovedet aldrig nogensinde tager ansvaret for flygtninge, hverken integration, uddannelse eller arbejdsmarkedsplacering eller noget som helst.
Det var en af grundene til, at beslutningen om at fordele flygtningene i alle landets kommuner blev vedtaget, og det støttede SF ikke dengang, hvilket jeg syntes var meget forkert.
Men det gør vi altså nu, og det har i og for sig fungeret meget godt.
Både boplaceringen og uddannelsesindsatsen
har rundtomkring i landet været ganske god.
Det har knebet med arbejdsmarkedsintegrationen, men det kan muligvis komme senere.
Gentofte har nu igen gjort sig uheldigt bemærket, idet de siger, at de fortsat ikke har nogen mulighed for at huse de flygtninge, de får tildelt.
Man kunne sammenligne med en anden kommune i nabolaget, nemlig Søllerød, som ganske uden at kny placerer nyankomne flygtninge i nogle af de boliger, de har.
Det er altså ikke noget specielt for rige kommuner, det er blot Gentofte Kommune, der ønsker at markere et standpunkt, som jeg synes er usolidarisk og udemokratisk.
Til SF's bemærkninger om konventionerne i forslaget vil jeg sige, at i forbindelse med Folketingets udarbejdelse af fordelingen i kommunerne af nyankomne flygtninge havde vi en diskussion i Retsudvalget med nogle af de dygtigste menneskerettighedseksperter i Danmark.
De sagde samstemmende: Det er klart, at ønsket om fri bevægelighed er en af de grundlæggende rettigheder i menneskerettighedskonventionerne.
Men ønsket om fri bevægelighed kan ikke stå over alt andet.
Den fordeling, man i Danmark påtænker at foretage på alle kommuner, har jo det overordnede formål at forbedre integrationen, og det hensyn vil altid kunne overskygge hensynet til den frie bevægelighed.
Den frie bevægelighed er ikke absolut.
Man kan søge om at komme til en anden kommune, hvis den anden kommune vil modtage en, og efter 3 år ophæves det stavnsbånd, man pålægger de nyankomne flygtninge.
Derfor har også Det Radikale Venstre med åbne øjne sat sig for at gennemføre forslaget, som det var dengang, med fordeling på alle landets kommuner.